**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏՈՆԵՐԻ ԵՎ ՀԻՇԱՏԱԿԻ ՕՐԵՐԻ ՄԱՍԻՆ**

*Ընդունվել է 24.07.2001*

*Հայաստանի Հանրապետության Նախագահի առարկությամբ*

***Հոդված 1.*** Ծննդյան տոներ եւ Ամանոր՝ նշվում են դեկտեմբերի 31-ից մինչեւ հունվարի 6-ը. ոչ աշխատանքային օրեր են դեկտեմբերի 31-ը, հունվարի 1-ը, 2-ը (Ամանոր) եւ հունվարի 6-ը (Սուրբ Ծնունդ եւ Հայտնություն):

***Հոդված 2.*** Բանակի օր՝ նշվում է հունվարի 28-ին:

***Հոդված 3.*** Կանանց տոն՝ նշվում է մարտի 8-ին, ոչ աշխատանքային օր:

***Հոդված 4.*** Մայրության, գեղեցկության եւ սիրո տոն՝ նշվում է ապրիլի 7-ին:

***Հոդված 5.*** Ցեղասպանության զոհերի հիշատակի օր՝ նշվում է ապրիլի 24-ին, ոչ աշխատանքային օր:

***Հոդված 6.*** Աշխատանքի օր՝ նշվում է մայիսի 1-ին, ոչ աշխատանքային օր:

***Հոդված 7.*** Երկրապահի օր՝ նշվում է մայիսի 8-ին:

***Հոդված 8.*** Հաղթանակի եւ խաղաղության տոն՝ նշվում է մայիսի 9-ին, ոչ աշխատանքային օր:

***Հոդված 9.*** Հանրապետության տոն՝ նշվում է մայիսի 28-ին, ոչ աշխատանքային օր:

***Հոդված 10.*** Երեխաների իրավունքների պաշտպանության օր՝ նշվում է հունիսի 1-ին:

***Հոդված 11.*** Սահմանադրության օր՝ նշվում է հուլիսի 5-ին, ոչ աշխատանքային օր:

***Հոդված 12.*** Գիտելիքի, գրի եւ դպրության օր՝ նշվում է սեպտեմբերի 1-ին:

***Հոդված 13.*** Անկախության տոն՝ նշվում է սեպտեմբերի 21-ին, ոչ աշխատանքային օր:

***Հոդված 14.*** Թարգմանչաց տոն՝ նշվում է հոկտեմբերի երկրորդ շաբաթ օրը:

***Հոդված 15.*** Երկրաշարժի զոհերի հիշատակի օր՝ նշվում է դեկտեմբերի 7-ին:

***Հոդված 16.*** Սուրբ Վարդանանց տոն՝ բարի գործի եւ ազգային տուրքի օր՝ նշվում է Սուրբ Զատիկից 8 շաբաթ առաջ՝ հինգշաբթի օրը:

***Հոդված 17.*** Հայաստանի Հանրապետությունում կարող են նշվել նաեւ ավանդական եւ եկեղեցական տոներ, իսկ կառավարության որոշմամբ՝ մասնագիտական եւ այլ տոներ ու հիշատակի օրեր:

***Հոդված 18.*** Հայաստանի Հանրապետության տոների եւ հիշատակի օրերի հետ կապված՝ կառավարությունը կարող է աշխատանքային օրերը տեղափոխել:

***Հոդված 19.*** Ազգային փոքրամասնություններին պատկանող՝ Հայաստանի Հանրապետության քաղաքացիները կարող են նշել իրենց ազգային տոները եւ հիշատակի օրերը, եթե դրանք չեն հակասում Հայաստանի Հանրապետության օրենսդրությանը:

***Հոդված 20.*** Սույն օրենքն ուժի մեջ մտնելու պահից ուժը կորցրած ճանաչել 1996 թվականի մարտի 16-ի՝ «Հայաստանի Հանրապետության տոների եւ հիշատակի օրերի մասին» Հայաստանի Հանրապետության օրենքը՝ հետագա փոփոխություններով եւ լրացումներով հանդերձ:

***Հոդված 21.*** Սույն օրենքն ուժի մեջ է մտնում պաշտոնական հրապարակման պահից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**
**ՆԱԽԱԳԱՀ` Ռ.ՔՈՉԱՐՅԱՆ**

**6 օգոստոսի 2001թ.**
**ՀՕ-200**